ประกันไทยเนื้อหอมกำไรสูง
ฟิทช์ฯ วิเคราะห์ธุรกิจประกันไทยมีส่วนต่างกำไรสูง ดึงดูดนักลงทุนต่างประเทศได้ต่อเนื่อง
30 ม.ค. 2558

ฟิทช์ฯ วิเคราะห์ธุรกิจประกันไทยมีส่วนต่างกำไรสูง ดึงดูดนักลงทุนต่างประเทศได้ต่อเนื่อง
นายตฤณ ศิริวุฒิเศรษฐ รองผู้อำนวยการ บริษัท ฟิทช์ เรทติ้งส์ (ประเทศไทย) เปิดเผยว่า ธุรกิจประกันภัยไทยปี 2558 ยังมีการเติบโตอย่างต่อเนื่อง เพราะปัจจุบันอัตราส่วนการถือครองกรมธรรม์ของประชาชนยังอยู่ในระดับต่ำ โดยเฉพาะบริษัทประกันชีวิตขนาดใหญ่ที่มีเงินกองทุนสูง ระดับการทำกำไรยังดี ในอนาคตจะมีการแข่งขันด้านราคาเพิ่มขึ้น โดยเฉพาะการขายประกันผ่านธนาคาร เห็นได้จาก 4 บริษัทประกันชีวิตที่มีความสัมพันธ์แนบแน่นกับธนาคาร มีอัตราการเติบโตที่ดี ดึงดูดให้บริษัทประกันชีวิตรายอื่นๆ เข้าสู่ตลาดนี้มากขึ้น เพราะส่วนต่างกำไรจากการขายประกันผ่านธนาคารยังดีอยู่ ทำให้บริษัทประกันชีวิตรายอื่นสนใจเข้ามาแข่งขันในช่องทางนี้มากขึ้น รวมทั้งกรมธรรม์ประกันชีวิตมีปัจจัยเรื่องการได้สิทธิลดหย่อนทางภาษีเข้ามาสนับสนุน จะดึงดูดความสนใจของลูกค้าเงินฝากได้
อย่างไรก็ตาม การขายผ่านตัวแทนยังมีความสำคัญมาก โดยบริษัทประกันชีวิตที่มีช่องทางการขายผ่านธนาคารและตัวแทนที่แข็งแกร่งจะมีความได้เปรียบ เพราะสินค้ากลุ่มที่เน้นให้ความคุ้มครองสูงจะต้องใช้ความสามารถของตัวแทนในการขายและเป็นสินค้าที่มีส่วนต่างกำไรสูงกว่า ทำให้ความสามารถในการทำกำไรได้มากกว่าบริษัทที่มีช่องทางขายผ่านธนาคารเพียงอย่างเดียว
สำหรับกรณีสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่เริ่มใช้เกณฑ์การดำรงเงินกองทุนตามระดับความเสี่ยง (RBC) ระยะที่ 2 ซึ่งจะต้องดำรงเงินกองทุนขั้นต่ำสูงขึ้น จะทำให้บริษัทประกันวินาศภัยขนาดเล็กต้องมีความยากลำบากในการเพิ่มทุนด้วยตัวเอง มีความเป็นไปได้ที่จะมีการควบรวมกิจการกัน เพื่อให้เงินกองทุนขั้นต่ำเป็นไปตามเกณฑ์ที่ คปภ.กำหนด
นายตฤณ กล่าวว่า ขณะที่ธุรกิจประกันวินาศภัยยังโตได้อีกตามภาวะเศรษฐกิจไทยจะเห็นว่า ในช่วง 1-2 ปีที่ผ่านมา มีบริษัทประกันวินาศภัยจากต่างประเทศสนใจเข้ามาลงทุนในไทยพอสมควร เพราะมองว่าธุรกิจประกันภัยในเอเชียตะวันออกเฉียงใต้ รวมถึงไทยยังมีแนวโน้มเติบโตได้อีกมาก แต่การจำกัดสัดส่วนการถือหุ้นขั้นต่ำของนักลงทุนต่างประเทศไว้ที่ 49% เป็นอุปสรรคในการเข้ามาควบรวมกิจการของนักลงทุนต่างชาติ หากมีการเพิ่มสัดส่วนการถือหุ้นมากกว่า 49% จะดึงต่างชาติเข้ามาลงทุนในไทยมากขึ้น เพราะไทยมีช่องทางการขายที่แข็งแกร่ง การที่ต่างชาติจะเข้ามาทำตลาดลำพังเพื่อแย่งส่วนแบ่งตลาดจากบริษัทประกันภัยไทยทำได้ยาก
นายสาระ ล่ำซำ กรรมการผู้จัดการและประธานเจ้าหน้าที่บริหารบริษัท เมืองไทยประกันชีวิต กล่าวว่า บริษัทได้เปิดสาขาใหม่ที่ อ.เชียงคาน จ.เลย ซึ่งเป็นกลยุทธ์ที่สำคัญของบริษัท ในการขยายธุรกิจตามพื้นที่ชายแดนในแต่ละภูมิภาค เพื่อให้สอดรับกับการเปิดเสรีอาเซียนในปีนี้ ซึ่งจะช่วยยกระดับศักยภาพการค้าและบริการให้ขยายตัวเพิ่มขึ้น ทั้งในแง่การค้าและการลงทุนระหว่างประเทศ รวมถึงการค้าในเขตชายแดนด้วย